MediaTek

***MediaTek*** ir Ķīnas Republikas (Taivānas) elektronikas komponenšu uzņēmums, pasaulē piektais lielākais pusvadītāju bezfabrikas uzņēmums. Tas ir dibināts 1997. gadā, atdaloties no *[[United Microelectronics Corporation]]*. Uzņēmuma galvenais birojs atrodas Sjiņdžu.

*MediaTek* ir tirgus līderis vienkristālshēmu (*SoC*) izstrādē mobilajām ierīcēm, mājas izklaides, savienojamības un lietu interneta produktiem. 2020. gadā uzņēmums kļuva par lielāko viedtālruņu mikroshēmojumu piegādātāju. Tas izstrādā un piedāvā arī mikroprocesorus, iegultos procesorus, tīkla karšus un citas mikroshēmas.

Uzņēmuma struktūrvienības ir Taivānā, Ķīnā, Dānijā, Apvienotajos Arābu Emirātos, Indijā, Japānā, Dienvidkorejā, Singapūrā, Apvienotajā Karalistē, ASV, Ķīnā un Zviedrijā. Uzņēmumam ir ciešas saites ar Taivānas līgumražotāju *[[TSMC]]*, kas izgatavo *MediaTek* izstrādātās mikroshēmas.

*MediaTek* akcijas tiek kotētas Taivānas Fondu biržā (kods 2454). Lielākie akcionāri (2023. gada novembrī): *[[The Vanguard Group]]* (3,68 %), *Ming Chieh Tsai* (2,60 %), *Chui Hsing Lee* (2,53 %).
[thumb|200px| Viedtālruņu mikroshēmojums ''MT6580'' ar ''[ARM* 4 kodolu mikroprocesoru *Cortex-A7*]]

== Vēsture ==
[[Attēls:MediaTek-Logo.svg|thumb|200px|Agrākais logotips]]
Sākotnēji *MediaTek* bija Taivānas uzņēmuma *United Microelectronics Corporation* (*UMC*) struktūrvienība, kas izstrādāja [[Mikroshēmojums|mikroshēmojumus]] mājas izklaides ierīcēm.
1997. gada 28. maijā struktūrvienību atdalīja atsevišķā uzņēmumā.
1998. gadā *MediaTek* izstrādāja 48x [[Kompaktdisks|kompaktdiska]] (*CD-ROM*) mikroshēmojumu. 1999. gadā tika izlaists 12x *DVD-ROM* mikroshēmojums, bet 2000. gadā — 12x *CD-R/RW* mikroshēmojums.

2001. gada 23. jūlijā *MediaTek* akcijas sāka kotēt [[Taivānas Fondu birža|Taivānas Fondu biržā]].
2002. gadā tika izstrādāts 48x *CD-RW* mikroshēmojums un *High-Speed Combi* mikroshēmojums.
2003. gadā *MediaTek* izstrādāja *DVD-Dual* mikroshēmojuma platformu.
2004. gadā *MediaTek* izveidoja nodaļu, kas izstrādā mikroshēmas mobilajiem tālruņiem, un drīz vien tā kļuva par uzņēmuma galveno darbības virzienu.
2005. gadā uzņēmums izstrādāja *HDTV* un *Super-Multi* vienkristālshēmas.
2005. gadā *MediaTek* iegādājās uzņēmumu *Inprocomm*, kas projektēja bezvadu *802.11a, b, a/g* mikroshēmas.
2006. gadā tika izstrādāta [[ciparu televīzija]]s mikroshēma un *Blu-ray* platforma.
2007. gada 10. septembrī *MediaTek* paziņoja, ka par 350 miljoniem ASV dolāru iegādāsies *Analog Devices* mobilo radio un bāzes joslas mikroshēmu nodaļas; darījums tika pabeigts 2008. gada 11. janvārī.
2007. gadā *MediaTek* no *BenQ* iegādājās Taivānas bezfabrikas mikroshēmu uzņēmuma *Airoha Technology* 42 % kapitāldaļu; tas izstrādāja bezvadu sakaru mikroshēmas.
2007. gada tika izlaista mikroshēma *MT6253* mobilajiem telefoniem ar *GSM* / *GPRS* atbalstu.

2011. gadā *MediaTek* sāka piedāvāt *MT6573* bezvadu sakaru un multimediju platformu 3G viedtālruņiem.
5. maijā *MediaTek* iegādājās ASV uzņēmumu *Ralink Technology*, iegūstot produktus un zināšanas par *Wi-Fi* tehnoloģiju mobilajiem un nemobilajiem lietojumiem, kā arī par vadu *DSL* un *Ethernet* savienojumiem.
2012. gada 11. aprīlī tika iegādāts Zviedrijas uzņēmums *Coresonic*, pasaules mēroga ciparu signālu apstrādes produktu ražotājs.
2012. gada 22. jūnijā *MediaTek* paziņoja, ka iegādāsies konkurējošo Taivānas mikroshēmojumu izstrādātāju *MStar Semiconductor*, kas ieņēma spēcīgu tirgus daļu ciparu televīzijas mikroshēmojumu jomā. Sākotnējā darījuma posmā *MediaTek* ieguva 48 % akciju, ar iespēju vēlāk iegādāties atlikušo daļu. Turpmākā *MediaTek* un *MStar* apvienošanās tika aizkavēta pretmonopola apsvērumu dēļ Ķīnā un Dienvidkorejā, tomēr darījumu pabeidza 2014. gada 1. februārī.

2015. gada 7. septembrī *MediaTek* paziņoja, ka iegādāsies Taivānas analogo integrālshēmu un enerģijas pārvaldības integrālshēmu bezfabrikas uzņēmumu *Richtek Technology*; darījums tika pabeigts 2016. gada otrajā ceturksnī.
2017. gadā pilnībā tika iegādāts uzņēmums *Airoha Technology*.

2020. gadā *MediaTek* pirmo reizi apsteidza *Qualcomm* kā pasaulē lielākais viedtālruņu mikroshēmu ražotājs, jo tajā gadā tika piegādāti 351,8 miljoni mikroshēmu (daļa pasaules tirgū bija 27,2 %, pret 17,2 % 2019. gadā); tas tika skaidrots ar tās koncentrēšanos uz lētākiem viedtālruņiem.
2021. gadā *MediaTek* apvienoja meitas uzņēmumus *Airoha* un *Econet*, tādējādi apvienojot bezvadu un vadu sakaru mikroshēmu biznesu uzņēmumā *Airoha*.
2023. gada 19. oktobrī meitas uzņēmuma *Airoha Technology* akcijas sāka kotēt Taivānas Fondu biržā; *MediaTek'' saglabājot tajā aptuveni 76 % daļu.

## Atsauces

## Ārējās saites
* MediaTek